OISHI ร่วง 2% หลังไฟไหม้โรงงาน ฟาก ผบห.ยันชัดไม่กระทบกำลังผลิต-จำหน่าย
OISHI ร่วง 2% หลังไฟไหม้โรงงาน ฟาก ผบห.ยันชัดไม่กระทบกำลังผลิต-จำหน่าย ล่าสุด ณ เวลา 10.14 น. ราคาอยู่ที่  139.50 บาท ลบ 3 บาท หรือ 2.11% สูงสุดที่ 140 บาท ต่ำสุดที่ 139 บาท มูลค่าซื้อขายที่ 2.24 ล้านบาท
28 พ.ย. 2560

ผู้สื่อข่าวรายงานว่า ราคาหุ้นบริษัท โออิชิ กรุ๊ป จำกัด (มหาชน) หรือ OISHI ณ เวลา 10.14 น. ราคาอยู่ที่  139.50 บาท ลบ 3 บาท หรือ 2.11% สูงสุดที่ 140 บาท ต่ำสุดที่ 139 บาท มูลค่าซื้อขายที่ 2.24 ล้านบาท ขณะที่ดัชนีตลาดหุ้นไทยโดยรวมลบ 0.25%

ทั้งนี้ คาดว่าที่ราคาหุ้น OISHI ร่วงลงในวันนี้ เป็นผลมาจากข่าวไฟไหม้โรงงาน นิคมอุตสาหกรรมนวนคร จังหวัดปทุมธานี เมื่อช่วงเช้าที่ผ่านมา (27 พ.ย. 60)
โดยล่าสุด OISHI ออกมาชี้แจงว่า ได้เกิดเหตุเพลิงไหม้บริเวณส่วนการผลิตเครื่องดื่มแบบ UHT ภายในโรงงานนิคมอุตสาหกรรมนวนคร จ.ปทุมธานี ของบริษัท โออิชิ เทรดดิ้ง จำกัด ซึ่งเป็นบริษัทย่อย โดยขณะนี้โออิชิ เทรดดิ้ง สามารถควบคุมเพลิงไว้ได้แล้วและเหตุเพลิงไหม้ดังกล่าวมิได้ส่งผลกระทบต่อการผลิตและจัดจำหน่ายโดยรวม เนื่องจากโออิชิ เทรดดิ้ง มีโรงงานอุตสาหกรรมอีก 2 แห่ง ได้แก่ โรงงานภายในนิคมอุสาหกรรมอมตะนคร จังหวัดชลบุรี และอำเภอวังม่วง จังหวัดสระบุรี
อย่างไรก็ดี โออิชิ เทรดดิ้ง อยู่ระหว่างการตรวจสอบสาเหตุและประเมินความเสียหายจากเหตุเพลิงไหม้ดังกล่าว
 